Nova istraživanja pokazuju da tradicionalni mediji nisu potpuno prevladani i irelevantni
Više od 80 posto ispitanika informacije o svom gradu dobiva iz lokalnih televizijskih vijesti
Istraživanje centra Pew pokazuje da postoji složeni sustav različitih platformi za različite informacije Kud god se okrenemo, slušamo o tome kako internet sve više postaje glavni izvor informiranja. Mnoga istraživanja ukazuju na taj trend, no prema jednom novom, tradicionalni mediji ipak nisu potpuno prevladani i irelevantni. Istraživanje Centra Pew i Zaklade Knight kategoriziralo je informacije lokalnog značaja u 16 kategorija i ispitanici su trebali reći gdje ih nalaze. Kako se pokazalo, postoji nešto što direktor Centra Pew Tom Rosenstiel zove “složeni ekosustav različitih platformi za različite informacije”. Primjerice, više od 80 posto ispitanika kaže da još uvijek gledaju lokalne televizijske vijesti kako bi saznali što se događa u njihovom gradu ili mjestu. 89 posto ispitanika vremensku prognozu saznaje upravo tu, a ne na internetu. I novine su još daleko od izumiranja. Dnevni listovi, odnosno njihove internet stranice, glavni su izvor informacija u 11 od 16 kategorija - uključujući crnu kroniku, poreznu politiku i umjetnost. Čak i najstariji način komuniciranja, izravno verbalno komuniciranje odnosno razgovor, i dalje stoji dobro. Ono je na drugom mjestu, odmah iza lokalnih televizijskih postaja, kao ključni izvor informacija o lokalnim događanjima. Istovremeno, skoro polovica ispitanika ponekad saznaje lokalne informacije putem mobitela, premda je to za većinu još uvijek vrlo rijedak izvor informacija. Ispitivanje provedeno na 2251 ispitaniku jedno je od prvih koje vrlo jasno ukazuje na složenost suvremene medijske scene, kao i na spremnost javnosti da koristi i stare i nove medije.